追和柳子厚二詩 讀書
作者：謝薖
朝代：宋

paragraphs: 吾生後淵明，頗亦念黄虞。
要知千載外，所學非殊塗。
兀坐對聖賢，撫卷一長吁。
彼智自明哲，惟狂益昏逾。
一源同濫觴，派别乃差殊。
我觀載籍中，世事何所無。
癡人不識古，謂與古人俱。
相望何遥遥，清都視積蘇。
咄此不可獻，諷誦聊相愉。
嗟哉子柳子，文章蓋群儒。
速進自貽戚，南冠成縶拘。
天孫不與巧，溪神亦爲愚。
讀書雖滿腹，何曾救饑劬。
乃知伾文輩，要路難齊驅。